RPH แรลลี่ยาว! พุ่งอีก 8% นิวไฮรอบกว่า 2 ปี ลุ้นผลงาน Q2 โตต่อเนื่อง
RPH แรลลี่ยาว! พุ่งอีก 8% นิวไฮรอบกว่า 2 ปี ลุ้นผลงานไตรมาส 2/65 โตต่อเนื่อง จากไตรมาส 1 โต 8 เท่าตัว โดย ณ เวลา 16.12 น. อยู่ที่ระดับ 7.70 บาท เพิ่มขึ้น 0.55 บาท
RPH แรลลี่ยาว! พุ่งอีก 8% นิวไฮรอบกว่า 2 ปี ลุ้นผลงานไตรมาส 2/65 โตต่อเนื่อง จากไตรมาส 1 โต 8 เท่าตัว โดย ณ เวลา 16.12 น. อยู่ที่ระดับ 7.70 บาท เพิ่มขึ้น 0.55 บาท
26 พ.ค. 2565

ผู้สื่อข่าวรายงานว่าวันนี้ (26 พ.ค. 2565) ราคาหุ้นบริษัท โรงพยาบาลราชพฤกษ์ จำกัด (มหาชน) หรือ RPH ณ เวลา 16.12 น. อยู่ที่ระดับ 7 .70บาท เพิ่มขึ้น 0.55 บาท หรือ 7.69% โดยทำจุดสูงสุดที่ 7.75 บาท และทำจุดต่ำสุดที่ 7.15 บาท ด้วยมูลค่าการซื้อขาย 55.35 ล้านบาท ราคาหุ้นนิวไฮรอบ 2 ปี  6 เดือน โดยเทียบตั้งแต่หุ้นยืนที่ระดับ 8.05 บาท เมื่อวันที่ 7 พ.ย. 2562 ลุ้นผลงานไตรมาส 2/2565 โตต่อเนื่อง จากไตรมาส 1/2565 โตทะลัก 8 เท่าตัว

โดยก่อนหน้านี้นายธีระวัฒน์ ศรีนครินทร์ ประธานเจ้าหน้าที่บริหาร RPH เปิดเผยว่า ผลการดำเนินงานไตรมาส 1/2565 บริษัทมีกำไรสุทธิ 181.38 ล้านบาท เติบโต 856.82% เมื่อเทียบกับช่วงเดียวกันของปีก่อน ที่มีกำไรสุทธิ 18.96 ล้านบาท โดยมีอัตรากำไรอยู่ที่ 34.73% เมื่อเทียบกับช่วงเดียวกันของปีก่อนที่มีอัตรากำไร 9.49% เนื่องจากการเพิ่มขึ้นของรายได้จากกิจการโรงพยาบาล ซึ่งเกิดจากการได้รับรักษาผู้รับบริการติดเชื้อโควิด-19 จากการเปิด Hospitel หลายแห่ง และรับรักษาแบบแยกกักตัวที่บ้าน (Home Isolation)
ทั้งนี้ บริษัทมีรายได้จากกิจการโรงพยาบาล 520.15 ล้านบาท เพิ่มขึ้น 161.57% เมื่อเทียบกับช่วงเดียวกันของปีก่อนที่มีรายได้จากกิจการโรงพยาบาล 189.86 ล้านบาท ซึ่งมาจากการรับรักษาผู้ป่วยติดเชื้อโควิด-19 อย่างต่อเนื่อง นอกจากนี้ยังมีสัดส่วนต้นทุนกิจการโรงพยาบาลต่อรายได้รวมลดลง ตามการใช้มาตรการควบคุมต้นทุนด้านบุคลากร และสาธารณูปโภคอย่างเคร่งครัด และยังมีรายได้อื่น ๆ เพิ่มขึ้น 134.70%